[{"text_idx": "#000002", "text": "Mewn oes pan mae arbed arian a bod yn ymwybodol o\u2019ch o\u0302l-troed carbon yn bwysicach nac erioed, mae Institiwt Glyn Ebwy wedi cael gweddnewidiad egni effeithlon ei hun."}, {"text_idx": "#000003", "text": "Rydym eisoes wedi dweud wrthych am newid yr holl oleuadau yn yr adeilad hanesyddol yma i rai LED ar o\u0302l derbyn arian gan y Cynllun Cymunedau\u2019r Dreth Gwarediadau Tirlenwi. Yn yr erthygl hon byddem yn egluro\u2019r newidiadau sydd wedi digwydd i atal drafftiau a gwella\u2019r system wres."}, {"text_idx": "#000004", "text": "Mae\u2019r EVI yn lleoliad cymunedol hanesyddol Gradd II yn dyddio\u2019n o\u0302l i 1849. Mae\u2019n darparu rhaglen o weithgareddau creadigol, dysgu a datblygiadau mentrau cymdeithasol. Mae\u2019n gartref i amrywiaeth o sefydliadau trydydd sector ac yn croesawu dros 5,000 o bobl bob mis."}, {"text_idx": "#000005", "text": "Mae\u2019n anochel bod drafft yn broblem mewn adeilad cyhoeddus, mawr, hanesyddol fel hyn, ac roedd yn broblem fawr pan ddaw at filiau ynni\u2019r EVi. Roedd drysau yn cael eu cadw\u2019n agored drwy\u2019r adeg ac felly roedd angen mwy o egni i gynhesu ystafelloedd, roedd ystafelloedd gwag yn cael ei gynhesu pan nad oedd angen ac roedd tenantiaid yn defnyddio gwresogydd trydan i gynhesu ystafelloedd."}, {"text_idx": "#000006", "text": "Yn dilyn derbyn \u00a332, 523 o arian gan y cynllun ariannir gan y WCVA, penderfynom ddefnyddio peth o\u2019r arian i geisio atal y drafftiau a gwella effeithiolrwydd egni\u2019r adeilad."}, {"text_idx": "#000007", "text": "Gosodwyd dyfeisiau newydd i gau\u2019r drysau\u2019n awtomatig"}, {"text_idx": "#000008", "text": "Gosodwyd dyfais ar bob drws i gau yn awtomatig a chafwyd rheolyddion awtomatig ar y rheiddiaduron, fel eu bod yn cynhesu dim ond pan fydd rhywun yn yr ystafell, yn arbed egni ar gynhesu ystafell wag yn ddiangen."}, {"text_idx": "#000009", "text": "\u201cNodwyd mai\u2019r gegin a\u2019r stiwdio recordio oedd yr ardaloedd gyda\u2019r swm uchaf o ddefnydd ynni,\u201d eglurai Samantha James, Cydlynydd Gweithrediadau yn yr EVI."}, {"text_idx": "#000010", "text": "\u201cFelly gosodwyd mesurydd ynni a gweithredu i gywiro fel bod yr anghenion pw\u0302er yn y gegin yn lleihau.\u201d"}, {"text_idx": "#000011", "text": "Aer oer ac ystafelloedd cynnes"}, {"text_idx": "#000012", "text": "Mae defnyddio aer oer i sychu dwylo yn arbed egni"}, {"text_idx": "#000013", "text": "Newidiwyd y sychwyr dwylo yn y toiledau i sychwyr-eco, sydd yn defnyddio aer oer yn hytrach nag aer cynnes. Dylid hyn leihau\u2019r defnydd o ynni a\u2019r defnydd o dyweli."}, {"text_idx": "#000014", "text": "\u201cRoedd sawl un o\u2019n tenantiaid a\u2019r rhai oedd yn llogi\u2019r adeilad yn defnyddio gwresogydd trydan i gynhesu ardaloedd oer o\u2019r adeilad, bellach rydym wedi gosod gwresogyddion wal ynni effeithlon sydd yn sicrhau diogelwch ac effeithiolrwydd,\u201d ychwanegai Samantha."}, {"text_idx": "#000015", "text": "\u201cMae\u2019r gwresogyddion ar amserydd 10 munud ac yn amhrisiadwy i gael gwared ar fannau oer.\u201d"}, {"text_idx": "#000016", "text": "Daeth ProMo-Cymru yn gyfrifol am redeg yr adeilad hanesyddol yma dros 10 mlynedd yn o\u0302l, yn ei achub o gael ei ddymchwel. Aeth yr adeilad drwy gyfnod mawr o adfywiad ac roedd effeithlonrwydd ynni yn bwysig iawn bryd hynny hefyd a gosodwyd dau bwmp gwres o\u2019r awyr o\u2019r radd flaenaf."}, {"text_idx": "#000017", "text": "Gosodwyd y pympiau 40kW gwres o\u2019r awyr yng nghefn yr adeilad yn darparu gwres gradd isel. Roedd y rhain yn gweithio gyda\u2019r rheiddiaduron haearn bwrw gwreiddiol yn ogystal a\u0302 gosod SmartRads i gadw\u2019r adeilad yn gynnes. Gosodwyd boeler nwy hefyd i fod yn gefn i\u2019r pympiau mewn tywydd oer iawn."}, {"text_idx": "#000018", "text": "Mae defnyddio aer oer i gynhesu\u2019r adeilad hanesyddol yn arbed arian ac egni"}, {"text_idx": "#000019", "text": "Cafwyd archwiliad o\u2019r pympiau gwres wrth i ni edrych ar wneud newidiadau effeithiolrwydd ynni pellach a darganfod nad oedd un yn gweithio. Roedd y pympiau wedi bod yn rhedeg ar amseroedd sylweddol gwahanol ar y cywasgyddion, roedd yna beipen cyddwysiad wedi\u2019i blocio gyda hylif yn gollwng ac roedd y peipiau yn rhy fach ac wedi\u2019u hinsiwleiddio\u2019n wael. Roedd y pympiau hefyd yn gweithio ar 50 gradd, sydd yn ddrud i\u2019w redeg, ac yn gyfrifol am 41% o ddefnydd ynni\u2019r EVI."}, {"text_idx": "#000020", "text": "Ond nid oedd gan yr EVI arian i ddatrys y problemau yma a thrwsio\u2019r pympiau gwres, ac felly roedd rhaid defnyddio\u2019r boeler nwy wrth gefn yn y gaeaf. Roedd hyn yn achosi sbigyn yn y defnydd o ynni, tra bod y pympiau gwres aneffeithlon yn parhau i redeg a chynyddu defnydd ymhellach."}, {"text_idx": "#000022", "text": "\u201cUnwaith eto, mae\u2019r EVI yn cael ei gynhesu gan bympiau gwres ynni effeithlon yn y lle cyntaf.\u201d"}]